## El CECOPI aborda el dispositiu de trasllat i gestió de llots de claveguerams, garatges i soterranis a punts finals de tractament

*** El Centre de Coordinació d’Emergències manté el seguiment del pròxim episodi de forts vents i reitera les recomanacions als municipis**

La directora general de Prevenció d’Incendis, Rosa Touris, ha informat de les qüestions que s’han abordat en la reunió del CECOPI en la qual han participat el president de la Generalitat, Carlos Mazón i el ministre del Política Territorial, Ángel Víctor Torres.

Touris ha informat que “la Generalitat i la Diputació de València han posat en marxa un pla per a la retirada dels llots que s’acumulen en garatges, buits d’ascensor i soterranis privats, a més de l’extracció d’estos residus de la xarxa de sanejament en els municipis afectats per les inundacions. Un pla prioritari per a evitar possibles problemes de salut pública”.

En concret, la directora general ha detallat que “els municipis a on s’aplicarà el pla de retirada en soterranis garatges i buits d’ascensor són Albal, Catarroja, Alfafar, Massanassa, Paiporta, Picanya, Benetússer i Sedaví”. Per a fer-ho, la Diputació realitzarà huit contractes d’emergència per a poder retirar estos residus amb caràcter urgent i així contribuir a la recuperació de la normalitat.

En esta línia, la Diputació remetrà un escrit al col·legi d’administradors de finques i al consorci d’assegurances per a informar de l’execució i retirada urgent de llots en estes propietats.

D’altra banda, els diferents operadors que treballen en les tasques d’emergència mantenen el dispositiu especial d’extracció de llots del clavegueram dels municipis, amb l’objectiu de desobstruir la xarxa perquè el sanejament recupere la seua total funcionalitat.

La Conselleria de Medi Ambient regularà, a través d’una resolució, l’habilitació de dos punts finals de tractament, un a Manises i l’altre a Picassent.

La portaveu ha indicat que el CECOPI també ha avaluat el seguiment de la situació meteorològica per als pròxims dies. En este sentit, ha dit, “el Centre de Coordinació d’Emergències ha informat que l’episodi començarà el dimecres i durant la matinada del dijous es poden registrar ratxes màximes de fins a 80 km/h”.

Touris ha insistit que, “de manera especial i, atés que poden haver-se vist afectats pels efectes de la DANA, s’hauran d’extremar totes les mesures preventives en totes les zones amb arbratge, i es recomana també el tancament de parcs i zones esportives a l’aire lliure”.

Així mateix, ha advertit de la importància d’extremar “totes les recomanacions dirigides a la prevenció d’incendis forestals, evitant qualsevol conducta de risc que puga derivar en un possible incendi forestal que comprometa els recursos d’emergència que estan sobre el terreny”.

De cara a este episodi de vents s’establirà un operatiu especial de manera preventiva de tots els servicis de bombers de la Comunitat Valenciana.

**Busca de persones desaparegudes**

Sobre la busca i rescat de víctimes, Rosa Touris ha indicat que “l’operatiu desplegat manté els treballs marítims i terrestres en l’Albufera, el barranc del Poio i Loriguilla, entre altres zones”.

En este sentit, ha afegit, “per a continuar duent a terme totes estes tasques, sobre la navegació marítima, de manera excepcional, es prolonga fins al 25 de novembre per part de l’Autoritat Portuària les mesures de restricció sobre la navegació marítima”.

Fecha: 19/11/2024